Beskuldigdes in hof wat olifantjies glo mishandel | Maroela Media
Een van die olifante wat glo by Elephants of Eden mishandel is. (Foto verskaf deur die NDBV)
WAARSKUWING: Dié berig bevat foto's wat sommige lesers kan ontstel en is nie geskik vir kinders nie.
Die Nasionale Dierebeskermingsvereniging (NDBV) het weer eens 'n beroep op die publiek gedoen om nié instellings wat interaksie met olifante, of enige ander wilde diere toelaat, te ondersteun nie.
Die oproep kom nadat Lizette Withers en haar medebeskuldigdes Maandag in die Port Elizabeth-landdroshof verskyn het op aanklagte van dieremishandeling. Die saak teen hulle spruit uit die beweerde mishandeling van olifante by Elephants of Eden, 'n eiendom in die Oos-Kaap wat as 'n veilige hawe vir olifante beskryf is. Dieselfde eienaars besit ook die Knysna-olifantpark, het die NDBV gesê.
Withers se man, Ian, was siek en het nie in die hof verskyn nie. Volgens die NDBV kan hy in hegtenis geneem word as hy nie by die volgende hofverskyning opdaag nie.
Die NDBV het die klagte in 2014 aanhangig gemaak nadat beeldmateriaal oor die "wrede opleiding" en "mishandeling" van die olifante aan die lig gekom het. Die NDBV voer aan daar is van onaanvaarbare metodes gebruik gemaak om die olifantkalfies, asook jong olifante, op te lei vir 'n lewe van gevangenskap in die olifant-toerismebedryf.
Die video is volgens die NDBV gemaak op Elephants of Eden se perseel in die Oos-Kaap.
Die saak teen Withers en haar medebeskuldigdes is al verskeie kere uitgestel. Hulle het die hof vroeër gevra dat die saak teen hulle van die rol geskrap word, maar die aansoek is van die hand gewys.
Die saak is tot Februarie uitgestel.
Die NDBV sê wilde diere hoort in die natuur en die organisasie is gekant teen die verwydering van olifante uit hul natuurlike habitat sodat die diere vir vermaak mak gemaak kan word.
"Ons glo nie olifante moet opgelei word, aangehou word óf vir vermaakdoeleindes gebruik word nie," het die organisasie gesê.